Taitus 3:9-11.
Aposel Pol i skulim Taitus long 2-pela samting Taitus i mas daunim namel long sios femili. Long wanem, sapos dispela 2-pela samting i kamap bikpela, orait sios i ken i bagarap.
Na dispela 2-pela samting i olsem….
1. Lukaut long manmeri i mekim liklik samting i kamap bikpela samting na i mekim dispela samting i kamap nambawan samting.
Taitus i mas strong long mekim bikpela samting i stap bikpela samting. Em i mas strong long mekim nambawan samting i stap nambawan samting. Em i no ken i larim ol sampela manmeri bilong sios femili i kapsaitim samting i nambawan samting na ol i mekim liklik samting i kamap nambawan samting. Ol liklik samting mas i stap liklik, na bikpela samting i nambawan samting mas i stap bikpela na nambawan samting.
Ol sampela manmeri bilong sios femili long ailan Krit ol i tok pait na toktok planti long 3-pela samting….
- Ol i tok pait long ol samting i no gat as bilong en i stap.
Lukim fes hap bilong lain 9. Aposel Pol i skulim Taitus long em i mas givim baksait long tok pait long ol samting i no gat as bilong em i stap. Samting i no gat as bilong em i stap em i liklik samting tumas na em i samting nating tumas. Em olsem na tok pait bilong ol dispela samting i no gat yus bilong em i stap na i no inap helpim ol manmeri bilong sios femili.
- Ol i toktok planti long lista bilong nem bilong ol tumbuna.
Lukim sekon hap bilong lain 9. Ol sampela manmeri ol i mekim kainkain toktok, ol i toktok planti, long ol samting bilong ol lista bilong nem bilong ol tumbuna. Na Pol i minim ol lista bilong nem bilong ol tumbuna i stap long Olpela Testamen, o em i tok long ol narapela lista, ating yumi no ken i save. Tasol yumi ken i save olsem, ol i toktok planti na ol i tok pait long ol dispela lista samting.
Ol sampela manmeri ol i ken i yusim ol dispela kain lista bilong apim ol yet na bilong kisim biknem long ai bilong ol manmeri. Ating ol i laik kisim namba. Yu save, sapos nem bilong tumbuna bilong wanpela man i stap long lista bilong ol nem tumbuna insait long Olpela Testamen, orait ating em i ken i apim em yet na i tingim olsem em i gat namba na em i winim ol narapela manmeri.
Em olsem tasol aposel Pol i tok olsem, ol dispela samting i no gat yus bilong em i stap. Em i samting nating tumas na i no save helpim ol manmeri bilong sios femili (lukim las hap bilong lain 9). Ol i toktok planti na tok pait long liklik samting tumas.
- Ol i tok pait long ol samting bilong lo bilong Olpela Testamen.
Lukim namba tri hap bilong lain 9. Na long ol narapela Tok bilong God yumi ken i save olsem ol sampela manmeri ol i tok pait long ol lo bilong kaikai (Mak 7:1-23 na Rom 14:1-9), na long lo bilong katim skin (buk Galesia), na long ol lo bilong de lotu (Rom 14:1-9 na Kolosi 2:16-17). Sampela taim ol i tok pait na tok olsem, manmeri i bihainim Jisas ol i mas katim skin na bihainim ol lo bilong kaikai bilong Olpela Testamen.
Bilong nau ol sampela manmeri ol i tok pait yet long ol dispela samting. Ol i tok pait na tok olsem, manmeri i bihainim Jisas ol i mas lukautim de Sabat na ol i mas lukautim ol lo bilong kaikai bilong Olpela Testamen, na sapos yumi no lukautim ol samting olsem, orait God i no inap kisim bek yumi. Na sampela taim ol i skruim tok pait bilong ol na ol i tok olsem, sapos yumi no kisim baptais na yumi no kaikaim Lordsapa, orait God i no inap kisim bek yumi.
Tasol lukim lain 4-7 gen. Tok bilong God i klia olgeta olsem, God i kisim bek sinmanmeri long feitful wok bilong Jisas tasol. God i no inap kisim bek yumi long baptais bilong yumi na long Lordsapa bilong yumi na long pasin bilong yumi bilong lukautim de Sabat. Nogat tru! God i kisim bek sinmanmeri long feitful wok bilong Jisas tasol.
Lukim tok bilong aposel Pol gen long lain 9 – tok pait long ol dispela samting bilong lo i no gutpela na i no inap helpim wanpela manmeri na i no gat yus bilong em i stap. Ol i westim taim bilong ol long tok pait long ol dispela samting.
Na aposel Pol i tok, tok pait long ol dispela samting bai spoilim sios femili bilong God. Tok pait long ol dispela samting bai bagarapim ol manmeri bilong sios femili bilong God.
Long dispela as Taitus yet i no ken i pas long tok pait long ol dispela samting, na em i mas stopim ol narapela manmeri long pas long ol dispela tok pait. Ol manmeri bilong God ol i no ken i westim taim bilong ol long ol dispela tok pait. Long wanem, ol dispela samting i liklik samting tumas na tok pait bilong ol bai bagarapim sios femili bilong God.
Yumi i bilipim na trastim God long kisim bek yumi long feitful wok bilong Jisas tasol, orait yumi no ken i pas long tok pait long ol dispela samting bilong kaikai na de Sabat na de Sande na ol kainkain samting olsem. Nogat. Sapos yumi pas long ol dispela samting, orait bai yumi bagarapim sios femili bilong God tasol.
Liklik samting i kamap bikpela samting na i kamap nambawan samting.
Ol manmeri i tok pait long ol lo bilong kaikai na ol lo bilong de Sabat na ol kainkain samting olsem, orait ol i mekim liklik samting i kamap bikpela samting na ol i mekim ol dispela samting i kamap nambawan samting.
Longpela taim ol planti lotu i mekim olsem – long tok pait bilong ol, ol i mekim liklik samting i kamap bikpela samting na i kamap nambawan samting. Ol i toktok planti long ol samting bilong kaikai na Sabat na baptais na Lordsapa na ol kainkain samting olsem, na long dispela rot ol i mekim ol dispela liklik samting i kamap bikpela samting tumas na i kamap nambawan samting. Tok bilong ol i karamapim na haitim ol tok i bikpela tru na i nambawan – tok bilong ol i karamapim tok bilong God i kisim bek sinmanmeri long feitful wok bilong Jisas tasol. Dispela tok i bikpela tru na i nambawan olgeta.
Na yumi save pinis long dispela pasin. Planti manmeri ol i tok pait long lo bilong kaikai na long lukautim Sabat na long baptais na Lordsapa – ol i tok pait i go i go i go na ol manmeri ol i no save long God i kisim bek sinmanmeri long feitful wok bilong Jisas tasol. Ol i no save, long wanem, tok pait bilong ol long ol liklik samting i karamapim trupela bikpela toktok long feitful wok bilong Jisas.
Yumi i bilipim na trastim God long kisim bek yumi long feitful wok bilong Jisas tasol, orait yumi no ken i bihainim tok pait pasin bilong ol dispela samting. Nogat. Yumi mas larim liklik samting i stap liklik samting na yumi larim bikpela samting i stap bikpela samting. Feitful wok bilong Jisas i bikpela samting stret na i nambawan samting olgeta. Yumi larim feitful wok bilong Jisas tasol i stap nambawan samting.
2. Lukaut long manmeri i mekim pasin bilong brukim sios femili bilong God.
Lukim lain 10-11. Taitus em i no ken i pasim ai bilong em long manmeri i mekim pasin bilong brukim sios femili bilong God. Nogat. Em i mas stopim ol long mekim dispela kain pasin.
Na manmeri i mekim pasin bilong brukim sios, ol i manmeri i mekim ol liklik samting i kamap bikpela samting na i mekim ol dispela samting i kamap nambawan samting, a? Ating olsem. Tok pait bilong ol inap brukim sios femili bilong God.
Na ol manmeri i laik brukim sios ol i ken i kisim kainkain tingting na ol i wok long brukim sios femili bilong God….
- Sampela taim ol i laik kamap bikman. Na sapos sios i no mekim em i stap bikman bilong ol, orait em i wok long pulim ol manmeri i kam pas long em na bihainim em.
- Na sampela taim ol i tok baksait long ol narapela manmeri bilong sios femili, na ol i daunim ol na apim ol yet. Na dispela kain pasin i save sikrapim tingting bilong manmeri bilong sios femili na ol i bruk bruk.
- Sampela taim ol i kisim ol hevi bilong hauslain bilong ol yet i kam insait long sios femili. Em olsem na sampela manmeri bai pulim nus long ol narapela manmeri na sios femili i bruk bruk.
Na yumi ken i mekim wanem long kain manmeri i wok long brukim sios femili bilong God? Lukim lain 10. Pol i tokim Taitus na em i mas givim woning long ol. Na sapos ol i no harim tok na ol i no stopim pasin bilong ol bilong brukim sios femili, orait Taitus i mas givim narapela woning long ol. Na sapos ol i no harim tok, orait sios i mas givim baksait long dispela kain manmeri. Sios femili mas tokim ol na ol i mas lusim sios femili. Sapos ol i no laik sindaun gutpela wantaim sios femili, orait ol i mas lusim sios femili na go sindaun long sait bilong ol yet.
Yumi mas mekim olsem Pol i tokim Taitus. Sapos manmeri i stap long sios femili bilong yumi na ol i wok long brukim sios femili, na ol i no laik sindaun gutpela wantaim sios femili bilong yumi, orait mobeta ol i lusim yumi na ol i go sindaun long sait bilong ol yet. Yumi no ken i larim ol i wok long brukim sios femili. Nogat. Yumi mas givim woning long ol pastaim, na sapos ol i no harim, orait givim narapela woning long ol, na sapos ol i no harim, orait yumi tokim ol long lusim sios femili bilong yumi na ol i mas go sindaun long sait bilong ol yet.
Na yumi mas holim tingting na skelim dispela samting stret. Taim yumi tokim wanpela man long lusim yumi na i go sindaun long sait bilong em yet, orait dispela i no asua bilong yumi. Nogat tru. Dispela em i asua bilong man yet. Em yet i mekim pasin nogut, na long rong bilong em yet em i mas lusim sios femili na i stap long sait bilong em yet. Planti taim dispela kain man bai sutim tok long yumi. Tasol yumi no gat rong. Yumi no mekim rong taim yumi lusim em long sios femili. Nogat. Em yet i gat rong na em i mas pilim hevi long rong bilong em yet.
Sios femili bilong God em i bikpela samting.
Sios femili bilong God em i no liklik samting long ai bilong God. Nogat. Em i bikpela samting, na long dispela as aposel Pol i mekim ol dispela tok. Jisas Em i dai long diwai kros na God i kisim bek sinmanmeri bilong kamapim sios femili bilong Em. Dispela i no liklik samting. Olsem na manmeri i laik brukim sios femili bilong God, orait dispela i no liklik samting na manmeri i mekim olsem ol i mas pilim hevi long rong bilong ol. Pasin bilong brukim sios femili bilong God em i rong, na sapos manmeri i wok long brukim sios na ol i no harim tok bilong yumi na ol i no lusim pasin bilong ol bilong brukim sios, orait ol i mas lusim yumi na go sindaun long sait bilong ol yet.
Manmeri i brukim sios femili bilong God, ol i mas lukaut. Long wanem, God i no inap amamas long manmeri i brukim sios na ol bai fesim hevi bilong rong bilong ol.
Yumi mas lukaut long ol samting i ken i spoilim sios femili bilong God.
Yumi sios femili bilong God yumi mas lukaut long ol samting i ken i brukim sios femili, na yumi mas sanap na stopim dispela samting na sios femili i no ken i bruk.
Yumi no ken i toktok planti na tok pait long ol liklik samting. Nogut yumi mekim liklik samting i kamap bikpela samting na i kamap nambawan samting. Nogut yumi toktok planti long ol liklik samting na sios i bruk bruk. Manmeri i mekim olsem, orait yumi givim woning long ol 2-pela taim na sapos ol i no stopim dispela pasin bilong ol, orait yumi lusim ol long sios femili bilong yumi. Long dispela rot sios femili no ken i bruk bruk.
Yumi yet yumi no ken i brukim sios femili, na yumi no ken i larim narapela manmeri i brukim sios femili. Yumi wantaim yumi mas lukautim sios femili bilong God.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn